Na temelju članka 51. Statuta Ekonomske škole Braća Radić, Đakovo, a sukladno članku 107. stavak 9. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10 – ispr., 90/11, 16/12, 86/12, 94/13, 152/14, 7/17, 68/18.), uz prethodnu suglasnost Ureda državne uprave Osijek KLASA 602-03/19-01/10., Urbroj 2158-02-03/1-19-2. od 01. veljače 2019. Školski odbor Ekonomske škole Braća Radić, Đakovo na svojoj 16. sjednici održanoj dana 01. veljače 2019. donio je

**P R A V I L N I K**

**O NAČINU I POSTUPKU ZAPOŠLJAVANJA**

**U EKONOMSKOJ ŠKOLI BRAĆA RADIĆ, ĐAKOVO**

1. **OPĆE ODREDBE**

Članak 1.

Ovim Pravilnikom o načinu i postupku zapošljavanja u Ekonomskoj školi Braća Radić, Đakovo (u daljnjem tekstu Pravilnik) uređuje se način i postupak kojim se svim kandidatima za zapošljavanje u školskim ustanovama osigurava jednaka dostupnost javnim službama pod jednakim uvjetima, vrednovanje kandidata prijavljenih na natječaj, odnosno kandidata koje je uputio Ured državne uprave Osječko-baranjske županije, kao i odredbe vezane uz sastav povjerenstva koje sudjeluje u procjeni kandidata.

Članak 2.

Odredbe ovog Pravilnika neće se primjenjivati u slučajevima zasnivanja radnog odnosa bez natječaja i to

* na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili na drugi propisan način, ali ne dulje od 60 dana,
* do punog radnog vremena, s radnikom koji u školskoj ustanovi ima zasnovan radni odnos na neodređeno nepuno radno vrijeme,
* na temelju sporazuma školskih ustanova u kojima su radnici u radnom odnosu na neodređeno vrijeme ako žele zamijeniti mjesto rada zbog udaljenosti mjesta rada od mjesta stanovanja,
* s osobom koja se zapošljava na radnom mjestu vjeroučitelj.

Odredbe ovog Pravilnika neće se primjenjivati u postupku provedbe izbora za ravnatelja škole.

1. **Način popunjavanja radnih mjesta**

Članak 3.

Radni odnos u Ekonomskoj školi Braća Radić, Đakovo (u daljnjem tekstu Škola) zasniva se na temelju prethodno provedenog javnog natječaja.

Javni natječaj objavljuje se na mrežnoj stranici Škole, oglasnoj ploči Škole, mrežnoj stranici i oglasnoj ploči Hrvatskog zavoda za zapošljavanje.

Rok za podnošenje prijava na javni natječaj teče od dana objave javnog natječaja i ne može biti kraći od 8 dana.

Članak 4.

Javni natječaj treba sadržavati

* naziv i sjedište Škole,
* mjesto rada i naziv radnog mjesta za koje se raspisuje natječaj,
* tjedno radno vrijeme i vrijeme na koje se sklapa ugovor o radu,
* opće i posebne uvjete za radno mjesto za koje se raspisuje natječaj,
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,
* obvezu testiranja kandidata,
* naznaku zapreka za zasnivanje radnog odnosa u Školi iz članka 106. Zakona o obrazovanju i naznaku dokaza koji se prilaže,
* napomenu da je kandidat koji se poziva na pravo prednosti pri zapošljavanju na temelju posebnog zakona obvezan uz prijavu priložiti svu propisanu dokumentaciju prema posebnom zakonu,
* naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,
* naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja, te da se nepotpune i nepravovremene prijave neće razmatrati,
* naznaku probnog rada ako se ugovara,
* rok za podnošenje prijava,
* naznaku da se na natječaj mogu javiti osobe oba spola,
* naznaku da je prijavu potrebno vlastoručno potpisati,
* naznaku web-stranice Škole na kojoj će se objaviti područje provjere, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja,
* naznaku o načinu dostavljanja prijave i adresu Škole na koju se podnose prijave s potrebitom dokumentacijom,
* naznaku da se prijave prilažu u neovjerenoj preslici, a da će se prilikom izbora kandidata predočiti izvornik,
* naznaku u kojem se roku i na koji način obavještavaju kandidati o rezultatima natječaja.

Članak 5.

Vrsta dokaza o ispunjavanju formalnih uvjeta za radno mjesto navode se u javnom natječaju, ovisno o uvjetima pojedinog radnog mjesta.

U javnom natječaju se obvezno navodi da se uz prijavu prilaže životopis.

U javnom natječaju se navodi da u prijavi na javni natječaj kandidati trebaju navesti osobne podatke (ime i prezime, adresa prebivališta, odnosno boravišta, broj telefona/mobitela, prema mogućnosti kandidata e-mail adresa, naziv radnog mjesta na koje se kandidat prijavljuje).

1. **Povjerenstvo za provedbu javnog natječaja**

Članak 6.

Nakon proteka roka određenog za dostavu prijava na javni natječaj provest će se ovisno o potrebama radnog mjesta jedan ili više navedenih postupaka neovisno o njihovom redoslijedu

* pisana provjera znanja, odnosno provjera praktičnih znanja – testiranje
* razgovor s kandidatima – intervju
* psihološko testiranje.

Članak 7.

Jedan ili više postupaka iz članka 6. ovog Pravilnika provodi Povjerenstvo koju imenuje ravnatelj Škole.

Povjerenstvo u pravilu ima 3 člana, a i više prema prosudbi ravnatelja, uz uvjet da broj članova Povjerenstva bude neparan.

Članovi Povjerenstva imenuju se iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku javnog natječaja.

Član Povjerenstva ne može biti osoba koja je s kandidatom u užem srodstvu.

Kada se javni natječaj provodi za više radnih mjesta, može se imenovati više Povjerenstava.

Članak 8.

Povjerenstvo iz članka 7. ovog pravilnika utvrđuje listu kandidata prijavljenih na javni natječaj, koji ispunjavaju formalne uvjete, a čije su prijave pravodobne i potpune. Lista kandidata se objavljuje na web stranici Škole.

Kandidati s liste upućuju se na jedan ili više postupaka iz članka 6. ovog Pravilnika.

Članak 9.

Područja provjere, pravne i druge izvore za pripremu kandidata za testiranje priprema Povjerenstvo za vrednovanje kandidata.

Povjerenstvo utvrđuje vrijeme trajanja testiranja, vrijeme i mjesto održavanja testiranja te stavlja na web stranicu Škole obavijest i upute kandidatima o područjima provjere, o vremenu i mjestu održavanja testiranja.

Rok za objavu vremena i mjesta održavanja testiranja je najmanje pet dana prije dana određenog za testiranje.

Kandidat koji nije pristupio na jedan ili više postupaka iz članka 6. ovog Pravilnika više se ne smatra kandidatom.

1. **Provedba postupka vrednovanja**

Članak 10.

Pisana provjera znanja, odnosno provjera praktičnih znanja i sposobnosti obuhvaća provjeru znanja za obavljanje radnog mjesta za koje je raspisan javni natječaj, provjeru znanja stranog jezika, provjeru znanja i informatičke pismenosti te po potrebi provjeru ostalih sposobnosti i vještina.

Donja granica prolaznosti u provjeri znanja potrebnih za obavljanje radnog mjesta za koje je raspisan javni natječaj određuje se na način da je minimum ostvarene uspješnosti kandidata 60%.

Postotak se računa na način da se uzme u omjer broj ostvarenih bodova u pisanoj provjeri znanja u odnosu na ukupno mogući broj bodova koji se može postići u provjeri znanja.

Provjera praktičnih znanja, sposobnosti i vještina Povjerenstvo vrednuje ovisno o specifičnostima radnog mjesta za koje se vrši izbor kandidata bodovima od 0 do 10. Minimum ostvarene uspješnosti je 6 bodova.

Provjeru znanja stranog jezika i informatičke pismenosti provodi radnik Škole sa završenim sveučilišnim diplomskim studijem odgovarajućeg smjera.

U slučaju iz stavka 5. ovog članka radnik koji provodi provjeru znanja ujedno je i član povjerenstva iz članka 7. ovog Pravilnika.

Kandidat koji ne zadovolji na testiranju ne ostvaruje pravo na pristup razgovoru (intervjuu).

Članak 11.

Razgovor s kandidatom – intervju provodi se putem odgovora kandidata na postavljena pitanja, simulacije rješavanja slučajeva radnog mjesta ili na drugi prikladan način.

Prilikom razgovora s kandidatom – intervju članovi Povjerenstva procjenjuju obrazovanje i profesionalnu edukaciju kandidata, specifična znanja, vještine, profesionalne ciljeve i interese, motivaciju za rad te osobne karakteristike kandidata u svezi radnog mjesta.

Članovi Povjerenstva prema vlastitoj procjeni ocjenjuju kategorije unošenja bodova u obrasce.

Povjerenstvo može odlučiti da se kandidati procjenjuju i temeljem dodatnih kriterija koji su u neposrednoj vezi s radnim mjestom za koje je raspisan javni natječaj.

Članak 12.

Svaki dio provjere znanja iz članka 10. i 11. ovog Pravilnika vrednuje se s bodovima od 0 do 10.

Smatra se da je kandidat zadovoljio na provjeri znanja ako je za svaki dio provjere ostvario najmanje 6 bodova.

Članak 13.

Na temelju provedbe postupaka iz članka 10. i 11. ovog Pravilnika Povjerenstvo utvrđuje listu kandidata prema ukupnom broju bodova ostvarenih na pisanoj provjeri znanja-testiranje i/ili razgovoru s kandidatima – intervju.

Članak 14.

U postupku provedbe javnog natječaja može se provesti i psihološko testiranje kandidata koji su ocijenjeni kao kandidati koji ulaze u uži izbor za radno mjesto za koje je raspisan javni natječaj.

Psihološko testiranje može obaviti samo fizička ili pravna osoba koja je za isto ovlaštena sukladno Zakonu o psihološkoj djelatnosti i provedbenim propisima.

Članak 15.

Nakon provedenog postupka javnog natječaja Povjerenstvo iz članka 7. ovog Pravilnika dostavlja ravnatelju izvješće o provedenom postupku koje potpisuju svi članovi Povjerenstva.

Uz izvješće se prilažu i liste kandidata iz članka 13. ovog Pravilnika i psihološka procjena kandidata, ako je psihološko testiranje provedeno.

Ravnatelj na temelju dostavljene dokumentacije odlučuje o zasnivanju radnog odnosa.

Članak 16.

U slučaju kada izabrani kandidat odustane od namjere zasnivanja radnog odnosa, ravnatelj može izabrati drugog kandidata s liste iz članka 13. ovog Pravilnika ili ponoviti javni natječaj.

U slučaju kada se na javni natječaj nije prijavio niti jedan kandidat ili kada niti jedan kandidat ne ispunjava formalne uvjete natječaja ili kada niti jedan kandidat nije zadovoljio u postupku javnog natječaja, ravnatelj će ponoviti natječaj.

Članak 17.

Škola je obvezna na isti način i u istom roku obavijestiti sve kandidate o rezultatima javnog natječaja.

Članak 18.

Ovaj Pravilnik stupa na snagu osmog dana od dana objave na oglasnoj ploči Škole.

Predsjednik Školskog odbora

Ljubica Lukac, prof.

KLASA 003-05/19-01-85.

Urbroj 2121/27-03-19-3.

Đakovo, 01. veljače 2019.

Pravilnik je objavljen na oglasnoj ploči Škole 04. veljače 2019., te je stupio na snagu 13. veljače 2019.

R a v n a t e l j i c a

Snježana Marić, prof.